卜居遣興一首
作者：蘇籀
朝代：宋

paragraphs: 老懶清吟口角鈐，任真虛一性安恬。
士農軌範一身任，孔老窮探兩者兼。
齋舍晦晨雞弗已，翱翔晚節蔗彌甜。
平生緣業今何憾，佇返神魂倍蓰添。
若箇生涯論屋穀，課催童子具醪鹽。
俊遊稍謝出囊穎，道念常嗤隔日痁。
擬古紕疏何柳骨，攝生精密必張髯。
鶴軒發興從譏晏，雁塔乘時定合尖。